麻姑山詩 三門橋望五星峰
作者：呂南公
朝代：宋

paragraphs: 弄水石橋西，退蔭百尺松。
看山同羽人，初問五星峰。
爲我袖手指，當前秀蒙籠。
平排五青尖，似拱寥陽宮。
自外雖峛崺，其高莫能同。
固知天下名，有以形類通。
不然天精緯，詎或聚此中。
他山岡阜名，頓拔亦俊雄。
民耕牛羊踐，稱謂誰與宗。
維此古洞府，羣仙屢從容。
烟霞庇草木，題號更峻崇。
融結俱土石，靈凡異遭蒙。
想當有初物，豈自知所從。
嗟嗟蓬蓽士，何用羨帝公。